**IZVJEŠĆE O RADU OPĆINSKE KNJIŽNICE POKUPSKO U 2015. GODINI**

Izvješće o radu Općinske knjižnice Pokupsko u 2015. godini donosi pregled djelatnosti i svih bitnih okolnosti vezanih za rad Knjižnice u protekloj godini.

Knjižnica raspolaže fondom od 8.051 svezaka, od toga je 2.894 dječjih, 3.621 književnost za odrasle, 1.372 stručnih i znanstvenih, te 164 najskupljih enciklopedijskih svezaka u referentnoj zbirci, koje se ne posuđuju izvan prostora knjižnice. Pored toga u Knjižnici se nalaze i dostupne su za korištenje i knjige i časopisi koji su vlasništvo Ogranka Matice hrvatske Pokupsko. Te knjige i časopise Ogranak privremeno kroz Knjižnicu daje na korištenje građanima.

Broj prinova u proteklom dvanaestomjesečnom razdoblju je 1249 svezaka, odnosno 1086 naslova (119 znanstvena sveska, 727 književnosti za odrasle, 6 priručnika i 397 dječjih svezaka. Prema načinu nabave struktura je slijedeća: 499 svezaka je kupljeno, 742 svezaka nabavljeno je putem otkupa Ministarstva kulture i 8 svezaka smo dobili kao dar (nakladnika, autora i drugih osoba). Ukupna vrijednost nabavljene građe iznosi 127.222,04 kn, od čega otpada na kupljenu građu, a u protekloj godini znatno se povećao broj i vrijednost knjiga nabavljenih putem otkupa Ministarstva kulture, koje otkupljuje veći broj primjeraka knjiga od nakladnika, te ih dostavlja knjižnicama, prema kategorijama otkupa.

Knjižnica ima 315 članova, od kojih su većina djeca, i to osnovnoškolskog uzrasta. Općinsko vijeće donijelo je odluku da je članarina za ovu kategoriju članova besplatna. Godišnja članarina je 30,00 kuna za odrasle i 20,00 kuna za učenike srednjih škola.

Stručna knjižničarska obrada knjiga vrši se u računalnom programu Za-ki koji je izradila tvrtka Viva-info i koja prema ugovoru održava sustav. U tom sustavu rade sve knjižnice na području Zagrebačke županije, koje su sve povezane preko zajedničke baze podatka. Sve knjižnice sudjeluju u izgradnji baze, a preko nje rad svake knjižnice dostupan je na pregled, korištenje i na kontrolu drugim knjižnicama u sustavu. Pohrana svih podataka prenesena je na centralni server u Gradskoj knjižnici u Zagrebu. Tako se sada pohranjeni podaci čuvaju na suvremeniji način, pod stalnim su nadzorom stručnih programera i teškoće u radu se brže otklanjaju.

Knjižnicu posjećuju i koriste pretežno djeca. Imali smo na raspolaganju 8 računala za korisnike, četiri stolna i tri prijenosna. Nadalje, surađivali smo s nastavnicima u nastavnom procesu. Učenici nižih razreda imaju u nastavnom programu upoznavanje s lokalnim knjižnicama. Tako smo predstavili našu ustanovu, čime se bavi, što mogu naći u knjižnicu, kako se učlaniti i slično. Osim toga, prema Hrvatskom nacionalnom obrazovnom standardu, učenici se usmjeravaju na samostalan istraživački rad izvan škole. Tako su usmjereni na posjet Knjižnici, gdje mogu dobiti korisne podatke za svoje radove i projekte.

Ukupni financijski izdaci knjižnice u 2015. godini su iznosili 150.329,00 kn, od čega je gotovo 23.446,93 utrošeno za nabavu knjižnoga fonda. Preostali izdaci su za zaposlenike 71.111,86, materijalni troškovi i tekuće održavanje 50.228,55.

Najveći dio sredstava za Knjižnicu osigurava osnivač Općina Pokupsko. U protekloj godini dotacije su iznosile ukupno 23.600,00. Knjižnica je kulturna neprofitna ustanova koja direktno ne proizvodi dobit, ali su koristi od njenog postojanja za malu sredinu poput Pokupskog višestruke. To prepoznaju i državne institucije, koje kontinuirano podupiru naše programe . U protekloj godini visina potpore je iznosila 15.000,00 kn od strane Ministarstva i 8.300 kuna od strane županije za obnovu knjižnoga fonda. Pored toga, značajna je i nefinancijska potpora u vidu već spomenutih otkupljenih knjiga za knjižnicu od strane Ministarstva kulture u vrijednosti od 90.475,57 kn.

Iz svega navedenog naziru se i planovi za slijedeće razdoblje. U prvom redu je to prikupljanje sredstava za kupnju knjiga. Planiramo upotpuniti fond naslovima osnovnoškolske i srednjoškolske lektire koji nedostaju, a za kojima postoji potražnja, novim naslovima domaćih i stranih autora koji obilježavaju današnji trenutak književnog stvaralaštva, novim priručnicima i stručnom literaturom iz područja koje najviše zanimaju naše korisnike. U tom smislu opet smo se kandidirali na natječaj Ministarstva kulture za financiranje javnih potreba u kulturi s programom nabave knjižnog fonda.

Nadalje, cilj je privući što više novih korisnika. Nastavit ćemo suradnju s OŠ Pokupsko nagrađivanjem najboljih učenika, zajedničkim organiziranjem susreta s hrvatskim književnicima, upoznavanjem učenika sa sadržajima Knjižnice i organiziranjem informatičkih tečajeva za školsku djecu. Očekujemo da će nas u svim našim programima i nadalje pratiti Ministarstvo kulture, Zagrebačka županija preko svog Upravnog odjela za prosvjetu i kulturu, Matična služba, te druge institucije čije se područje rada poklapa s onim Općinske knjižnice i čitaonice Pokupsko, a osobito osnivač Općina Pokupsko.

Pokupsko, 22. veljače 2016.

 Božidar Škrinjarić,

 privremeni ravnatelj